— Цалкам задаволеным быць складана, бо няма межаў для ўдасканалення і росту. Але тое, што ўдалося зрабіць за першыя гады, лічу нядрэнным вынікам. Мы змаглі стварыць калектыў аднадумцаў, яго касцяк, які з часам “аброс” педагагічнымі работнікамі і дзецьмі, асаблівую атмасферу садзейнічання вучобе, якую адчуваюць усе, хто бывае ў нашай навучальнай установе. Як і імкнуліся, занялі сваё месца сярод школ раёна. За апошнія 5 гадоў, калі паўнацэнна запрацавалі, маючы ў тым ліку 10-11 класы, сталі ўдзельнікамі ўсемагчымых алімпіяд і конкурсаў. Столькі ж часу выходзім пераможцамі спаборніцтва сярод гарадскіх школ. У нас ёсць зрухі не толькі ў якасці адукацыі, але і ў плане выхавання. Многія госці гімназіі адзначаюць высокі ўзровень выхаванасці нашых дзяцей. Шмат зроблена для ўмацавання матэрыяльнай базы. На сённяшні дзень гімназія — самая моцная ўстанова адукацыі раёна ў плане інфарматызацыі, забяспечанасці электроннымі сродкамі навучання. Мы маем тры мультымедыйныя праектары, дзве інтэрактыўныя дошкі, два камп’ютарныя класы, добрыя актавую залу і спартыўную базу, уласны інтэрнат, выдатна аснашчаныя кабінеты фізікі, хіміі, замежнай мовы.